**José Cribeiro González**, nado en Mogor (Mañón) o 14 de decembro de 1898, e finado en Vigo en 1981, foi un mestre e político galego.

Traxectoria
-----------

Estudou Maxisterio na Escola Normal de Pontevedra. Sendo estudante publicou un artigo sobre Concepción Arenal en *El Progreso*. Rematou Maxisterio en 1915. Aprobou as oposicións en 1924. Foi destinado á escola de Donas (Gondomar) en 1924. Foi un dos animadores da Sociedade Agraria de Donas. Coa proclamación da Segunda República foi nomeado presidente da xestora provisional, permanecendo no cargo ata que se celebraron novas eleccións o 31 de maio. Foi presidente da Asociación de Trabajadores de la Enseñanza de Vigo.

Cando se produciu o golpe de Estado do 18 de xullo de 1936, estaba en Pontevedra formando parte dun tribunal de selección de mestres, residindo na casa paterna. Foi detido o 15 de agosto e ingresou en prisión ao día seguinte. Foi procesado na causa 805/36, polo delito de rebelión con José Pequeño Rodríguez (alcalde de Gondomar), Rogelio Lorenzo González (tenente de alcalde), Joaquín Míguez Ledo (presidente do sindicato) e os obreiros Eduardo Hermida Pereira, Antonio Iglesias (a) Cañón, Manuel Domínguez Sanromán e Feliciano Vargas. Cribeiro estaba considerado como inspirador dos movementos agrarios e sindicais, e tamén instigador das decisións do presidente da Sindicato de Oficios Varios de Gondomar, Joaquín Míguez. Xulgado en Vigo o 16 de outubro, foi absolto. Cando o puxeron en liberdade andou agochado por Pontevedra e Santiago, ata que acordou alistarse como voluntario na lexión; dese xeito evitou que andasen tras del os cívicos e falanxistas e evitou a morte. Cun nome falso, José María Ruíz Berlanga, marchou para Zaragoza; por idade e preparación, enviárono ás oficinas e non chegou a ir á fronte.

Foi expulsado do maxisterio e non puido reincorporarse ao maxisterio ata ben entrada a década dos cincuenta. A súa muller Concha tamén foi sancionada, e o seu irmán Pío Cribeiro, a súa cuñada Regina Rodríguez Bares, e a irmá desta, Áurea, que exercían nas escolas de Aldán e Coiro. Concepción e José sobreviviron dando clases particulares en Gondomar. Despois Cribeiro foi mestre de Matamá, onde se xubilou en 1972.

|  |  |  |
| --- | --- | --- |
| Predecesor:**José de Lis Rodríguez** |  **Alcalde de Gondomar** 1931 | Sucesor:**Pablo Nieto Virostra** |

Vida persoal
------------

Casou coa tamén mestra Juliana Concepción Gómez Martín en 1926.

Notas
-----

1. ↑  *Primer escalafón de maestros de escuelas nacionales existentes en 31 de diciembre de 1933*. Madrid: Ministerio de Instrucción Pública y Bellas Artes. 1934. p. 100.
2. ↑  "Concepción Arenal y el problema social", *El Progreso*, 1-5-195, p. 1.
3. ↑  *Diario de Pontevedra*, 14-6-1915, p. 2.
4. ↑  *El Noticiero Gallego*, 25-6-1924, p. 2.
5. ↑  *El Progreso*, 19-11-1924, p. 2.
6. ↑  Álvarez Castro, Xosé (2019). "Sindicalistas en Vigo (e 2)"
7. ↑  *El Diario de Pontevedra*, 16-10-1936, p. 2.
8. ↑  *El Pueblo Gallego*, 3-11-1972, p. 9.

Véxase tamén
------------

### Bibliografía

* Méixome Quinteiro, Carlos (2017). "Alonso Ríos en Gondomar. Un imaxinario, aínda que posíbel, paseo". *Sarmiento* (21): 225–237.  `|data-acceso=` require `|url=` (Axuda)
* Méixome, Carlos (2021). *Catas na memoria. A persecución franquista no Val de Miñor*. Santiago de Compostela: Laiovento. pp. 53–77. ISBN 978-84-8487-506-2.

### Ligazóns externas

* 

* José Cribeiro González na páxina web *Nomes e Voces*.